
Μαύρα Σκυλιά

Παρουσιάστηκε την Τρίτη 16 Φεβρουαρίου 2016, στο Σπίτι της Κύπρου, το νέο, τέταρτο κατά σειρά, ποιητικό βιβλίο της Δάφνης Νικήτα, με τίτλο Μαύρα Σκυλιά, που κυκλοφορεί από τις Εκδόσεις Καστανιώτη.
Τη Δάφνη Νικήτα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας, κ. Μαρία Παναγίδου, η οποία, προλογίζοντας, αναφέρθηκε στα πολλά ταλέντα, την αστείρευτη δημιουργικότητα και την πολυδιάστατη επαγγελματική ενασχόλησή της με την Τέχνη, τη μελέτη και την προβολή της καλλιτεχνικής έκφρασης, με ιδιαίτερη αναφορά στο ποιητικό της έργο.
Για τη νέα ποιητική συλλογή της, Μαύρα σκυλιά, μίλησε ο συγγραφέας Ανδρέας Μήτσου. Εισήγηση του Καθηγητή του Τμήματος Φιλολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών κ. Φώτη Δημητρακόπουλου διάβασε η διδάκτωρ Νεοελληνικής Φιλολογίας κ. Βασιλική Λαμπροπούλου. Ποιήματα από τη συλλογή απέδωσε με τον δικό της ευαίσθητο τρόπο η ηθοποιός κ. Αιμιλία Υψηλάντη.
Ο κ. Δημητρακόπουλος, παραπέμποντας στο οπισθόφυλλο της συλλογής, όπου διαβάζουμε ότι  τα «Μαύρα σκυλιά», το ομώνυμο ποίημα στη συλλογή αυτή, είναι η πρώτη «ιστορία» ενός ταξιδιού στο μαγικό τοπίο των υποσυνείδητων και υπερρεαλιστικών εικόνων, παρατήρησε ότι η λέξη, «ιστορία», η οποία αναγράφεται εντός εισαγωγικών, επανέρχεται και σε κάποιους στίχους, επομένως το κάθε ποίημα είναι η «ιστορία» ενός ταξιδιού, εφόσον αποδεχθούμε ότι η εμφατική λέξη ιστορία, βεβαιώνει ακριβή γνώση περιστατικών πραγματικών έστω και αν αυτά είναι από κόσμους πέραν της κοινώς νοουμένης λογικής αντίληψης. Αναλύοντας, μάλιστα, την ενόραση μιας δεύτερης αντικείμενης μορφής του ποιητικού θηλυκού προσώπου, σε τέσσερα ποιήματα της συλλογής, ο κ. Δημητρακόπουλος ανέφερε ότι είναι βασικός λογοτεχνικός τρόπος της συλλογής που ωθεί τον αναγνώστη να ταξιδέψει σε μια άλλη διάσταση, υπερπραγματική, γεμάτη από εικόνες οι οποίες απορρέουν από συναισθήματα και εμπειρίες, προσδοκίες και φόβους  και άλλα όσα, ώσπου, στο τέλος, όλα αυτά να ενωθούν και να σμίξουν στους στίχους της ποίησης μέσα στα όνειρα και μέσα στους δρόμους της ζωής.
Κάνοντας αναφορές στο ποιητικό έργο της Δάφνης Νικήτα και, συγκεκριμένα, στην προηγούμενη συλλογή της, Η Περιπέτεια της Μπέτυ και άλλα ποιήματα, που κυκλοφόρησε από τις (.poema..) εκδόσεις το 2009, ο κ. Μήτσου διατύπωσε την άποψη ότι μπορούμε να κατανοήσουμε, καλύτερα, την υφολογία και τον ποιητικό λόγο της, υπό το πρίσμα της εκπόρθησης της σιωπής δια του λόγου. Όπως είπε, χαρακτηριστικά, η σιωπή εξακολουθεί να αναδύεται σαν αραιός καπνός πάνω από καμένα πια υλικά, πάνω από κάθε ποίημα και σε τούτη την καινούργια συλλογή «Μαύρα σκυλιά». Αυτή η σισύφεια, η εναγώνια προσπάθεια να επέλθει η παρηγορητική σιωπή μέσω των λέξεων και του εκπεφρασμένου λόγου, συνέχισε, διατρέχει τη συλλογή προσδίδοντάς της μια δραματικότητα υπέρμετρη. Η συγγραφική περσόνα, σύμφωνα με την ερμηνεία του κ. Μήτσου, φαίνεται να βρίσκεται σε όρια πανικού και τα ποιήματα να αποτελούν μια έμμεση αλλά σπαρακτική επίκληση βοήθειας ή πιο σωστά πρόσκλησης και ικεσία επιστροφής, για να καταλήξει, συμπερασματικά, ότι εκείνο το οποίο επιδιώκει και επιθυμεί η ποιητική περσόνα της Δάφνης Νικήτα είναι η γαλήνη καθώς η συλλογή καταθέτει μια αβάστακτη επιθυμία λύτρωσης.

